Il-kuntratti ta' diversi sewwieqa reġgħu kienu fiċ-ċentru tad-dibattitu hekk kif riesaq iż-żmien tas-sena fejn tradizzjonalment tibda t-tellieqa għall-aħħar postijiet vojta għall-istaġun ta' wara. Sadanittant, kien hemm ukoll xi żviluppi interessanti f'xi timijiet li qegħdin jippruvaw jagħtu l-aħħar spinta biex itejbu l-propettivi tagħhom għal dan l-istaġun. Deċiżjonijiet fil-qrib? Ewlenin fost is-sewwieqa li jidhru li huma qrib li jiċċaraw il-futur tagħhom huma dawk tal-Williams, jiġifieri Valtteri Bottas u Felipe Massa. Dawn iż-żewġ sewwieqa ilhom jagħmlu parti mit-tim mill-2014 'il hawn. Madankollu, hemm għejdut qawwija li s-sitwazzjoni tista' tinbidel fl-2017. Fost il-kandidati biex jieħdu l-post vakanti huma Jenson Button u Sergio Perez b'dan tal-ewwel jissemma bħala l-favurit. Min-naħa l-oħra, jekk it-tim jagħżel li jmur għal xi ħadd żagħżugħ jista' jkun hemm il-possibbiltà li jagħtu opportunità lis-sewwieq ta' żvilupp tagħhom Lance Stroll. L-istaġun li għadda dan is-sewwieq kellu esperjenza bħala sewwieq ta' żvilupp mal-Ferrari u din is-sena qiegħed jibbilanċja l-impenji mal-Williams ma' dawk fil-kategorija Formula 3 fejn jinsab fl-ewwel post tal-klassifika. Wieħed mit-timijiet li kien assoċjat ma' Bottas għall-2017 kienu r-Renault. Madankollu, f'intervista li ta din il-ġimgħa, Kevin Magnussen sostna li mhux se jkun hu li jitlef postu fl-istaġun li ġej. Anzi, is-sewwieq Daniż huwa tal-fehma li se jkun hu li jmexxi lit-tim fuq it-traċċat. Barra minn hekk, huwa żvela li fil-kuntratt attwali tiegħu diġà joffri opzjoni biex it-tim iżommu għal staġun ieħor. Sadanittant, jekk Button jitlaq jew jitlef postu minn mal-McLaren, il-kandidat prinċipali li jeħodlu postu huwa Stoffel Vandoorne, iż-żagħżugħ Belġjan li impressjona mhux ħażin l-istaġun li għadda fil-kategorija GP2. Vandoorne ilu jipponta għal post fil-Formula 1. Però, din is-sena għamilha ċara mal-McLaren li jekk ma joffrulux opporunità fl-2017, huwa lest li jdabbar rasu minn mat-tim minn Woking. Il-kap tal-Mercedes Toto Wolff tefa' lixta lill-Belġjan din il-ġimgħa fejn sostna li huwa jqisu bħala l-aktar sewwieq promettenti li hemm bħalissa. Minħabba f'hekk, Wolff saħaq li kieku tkun għall-Mercedes, sewwieq bħal Vandoorne ma jibqax barra mill-Formula 1 għal sena oħra. Tgħid il-Belġjan jaħtaf il-lixka? L-aħħar żviluppi maġġuri Sadanittant, il-Mercedes u l-McLaren għaddejjin b'investiment qawwi f'tokens ta' żvilupp biex jippruvaw itejbu l-prospettivi tagħhom għall-bqija ta' dan l-istaġun. Min-naħa tagħhom, il-Mercedes użaw ħames tokens għall-iżvilupp tal-power unit biex isaħħu l-internal combustion engine, l-MGU-H, l-MGU-K u t-turbocharger. Dan bl-għan li jerġgħu jiftħu ftit tad-distakk minn mar-Red Bull hekk kif ir-Renault għamlu avvanzi sostanzjali fil-magni tagħhom fl-aħħar tlielaq. Il-McLaren se mistennijin li jgawdu minn magna aktar kompetittiva hekk kif il-Honda investew seba' tokens li għandhom l-għan li jtejbu l-effiċjenza tal-kombustjoni u t-tisħiħ tat-turbocharger. Dan sar hekk kif ir-rendiment u l-konsum tal-magna kienu uġigħ ta' ras kbira għat-tim minn Woking li dan l-istaġun bagħta biex ħareġ il-potenzjal tal-power unit Ġappuniż. Barra minn hekk, xi bnadi tal-midja sportiva spekulaw li ExxonMobil offrew taħlita ta' fjuwil ġdida lit-tim bix jikkumplimenta l-iżviluppi li saru fil-power unit. Wara dawn l-iżviluppi, il-Honda għad baqalhom biss tlett tokens mit-32 li kellhom għad-dispożizzjoni tagħhom fil-bidu tal-istaġun. Għaldaqstant, wieħed jispekula li l-Honda issa dawra l-attenzjoni tad-dipartiment ta' riċerka u żvilupp tagħhom fuq l-istaġun li ġej.